Diari Oficial de la Generalitat Valenciana


Sumari del DOGV 6197, del 02-02-2010 (2010/1038)

ACORD de 29 de gener de 2010, del Consell, per la qual es constitueix el Comité Tècnic de la Marca Parcs Naturals de la Comunitat Valenciana.
---------------------------------------------------------------------------------------------------------------------------------------------

### Dades del document

Número de DOGV
:   6197

Data del DOGV
:   02-02-2010

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2010/1038


Data del document
:   29-01-2010

Organisme emissor
:   Conselleria de Medi Ambient, Aigua, Urbanisme i Habitatge

Tipus de document
:   Acord

Anàlisi jurídica

 Descriptors 

:   * zona protegida
    * etiqueta ecològica
    * reglament intern
    * senyalització
    * legislació

ACORD de 29 de gener de 2010, del Consell, per la qual es constitueix el Comité Tècnic de la Marca Parcs Naturals de la Comunitat Valenciana. [2010/1038]  
El Consell, en la reunió del dia 29 de gener de 2010, va adoptar l'acord següent:  
El projecte Marca Parcs Naturals de la Comunitat Valenciana està dirigit a la utilització de la denominació dels parcs naturals com a segell de qualitat que oferisca diferenciació a la producció i comercialització dels productes originaris d'aquests espais, facilitant el desenvolupament d'un model econòmic sostenible per als habitants de les poblacions que es troben dins de l'àrea d'influència socioeconòmica d'aquests espais naturals, reforçant el compromís de respecte cap al medi ambient, i dotant-los d'eines que els permeten mantenir el model de vida desenvolupat en aquests nuclis de població. Amb aquesta perspectiva, la Conselleria de Medi Ambient, Aigua, Urbanisme i Habitatge posa en marxa el projecte Marca Parcs Naturals de la Comunitat Valenciana, i duu a terme aquesta iniciativa perquè les empreses implantades en aquestes àrees d'influència socioeconòmica oferisquen als seus visitants uns productes diferenciats, associats als valors ambientals i culturals dels espais naturals.   
En l'actualitat es redacta el marc de referència, les normes que definisquen els requisits que han de complir els productes que vullguen fer ús de la marca Parcs Naturals de la Comunitat Valenciana, i el procediment de concessió de la llicència d'ús de la marca. Els productes que obtinguen el certificat de producte han d'incorporar el distintiu exclusiu de la marca, recognoscible pels consumidors, i associat als valors naturals, al respecte al medi ambient, al que és autèntic, artesà i autòcton.  
En aquest context, resulta necessari constituir l'òrgan tècnic que col·labore en la redacció del marc de referència, vetlle pel compliment dels requisits exigits als productes que vullguen incorporar el distintiu exclusiu de la marca, i que assegure la imparcialitat en el procés de decisions en relació amb l'aprovació, el manteniment o la denegació del certificat de producte, que dóna dret a fer ús de la marca.  
Per raó de quant antecedeix, a proposta del conseller de Medi Ambient, Aigua, Urbanisme i Habitatge, el Consell  
ACORDA  
Primer  
Constituir el Comité Tècnic de la Marca Parcs Naturals de la Comunitat Valenciana, com a òrgan tècnic dependent de la Conselleria de Medi Ambient, Aigua, Urbanisme i Habitatge en les matèries de la seua competència, l'objecte, la composició i el funcionament del qual s'estableix en l'annex d'aquest acord.  
Segon  
Es faculta el conseller de Medi Ambient, Aigua, Urbanisme i Habitatge perquè, en l'àmbit de les seues competències, dicte el que calga per a l'execució i el desenvolupament d'aquest acord.  
Tercer  
Aquest acord vigirà a partir de l'endemà de la publicació en el Diari Oficial de la Comunitat Valenciana.  
Quart  
Qualsevol modificació del que estableix aquest acord ha de ser aprovada, al seu torn, per acord del Consell, i en aquest cas caldrà seguir els mateixos tràmits.  
Valencia, 29 de gener de 2010  
La consellera secretària del Consell, per substitució,  
ANGÉLICA SUCH RONDA  
Annex  
Objecte, composició i funcionament del Comité Tècnic de la Marca Parcs Naturals de la Comunitat Valenciana  
Primer. Objecte  
L'objecte del Comité Tècnic de la Marca Parcs Naturals de la Comunitat Valenciana (en endavant CTPNCV) és:   
1. Col·laborar en la redacció del marc de referència i les normes que definisquen els requisits que han de complir els productes que vullguen fer ús de la marca.  
2. Vetllar pel compliment dels requisits exigits als productes susceptibles d'utilitzar la marca Parcs Naturals de la Comunitat Valenciana, com també la interpretació i l'aplicació uniforme del reglament de certificat d'aquesta.  
3. Assegurar la imparcialitat en el procés de presa de decisions en relació amb l'aprovació, el manteniment o la denegació del certificat de producte.  
Segon. Domicili  
El domicili del CTPNCV serà el mateix que el de la direcció general competent en la gestió dels espais naturals de la Comunitat Valenciana.  
Tercer. Funcions  
Les funcions del CTPNCV són:   
1. Col·laborar en la definició de les bases i les normes que regularan la concessió d'ús de la marca.  
2. Col·laborar en l'establiment de la metodologia i les eines d'avaluació en el procés de concessió de la marca.  
3. Col·laborar en la creació i la redacció de models de documentació -guies per a facilitar la implantació de requisits de qualitat i ambientals en les empreses interessades en la utilització de la marca.  
4. La organització de jornades de formació i sensibilització en relació amb la gestió de la qualitat, la gestió ambiental, l'ús de la marca, i en general, qualsevol altra àrea que puga resultar d'interés per a l'adequada implantació de la marca en les empreses que n'hagen de fer ús.  
5. Atendre les demandes i les inquietuds de les parts implicades a fi de definir un model dinàmic i ajustat a la realitat socioeconòmica dels espais naturals de la Comunitat Valenciana. Aquest model s'ha de mantenir viu al llarg del temps, atenent a la realitat d'un mercat subjecte a continus canvis, i que, en conseqüència, requereix caràcter dinàmic a fi d'atendre les necessitats canviants del mercat.  
6. Decidir sobre el resultat dels expedients de certificació presentats davant del Comité, la resolució de queixes i reclamacions, decidir sobre la retirada de productes i serveis certificats, proposar suspensions de certificats, i altres, atenent als requisits exigits en les normes que regulen la concessió de la marca.  
7. Formar grups de treball i organitzar reunions de treball per a definir i desenvolupar adequadament les actuacions definides en els apartats anteriors. De cada reunió de treball se n'ha estendre l'acta corresponent, reflectint-hi els acords i les conclusions assolits. Amb caràcter anual s'ha d'elaborar una memòria conjunta que done compte dels resultats obtinguts en aquesta línia d'actuacions.  
8. Realitzar quantes funcions li corresponguen segons la direcció general competent en la gestió dels espais naturals de la Comunitat Valenciana.  
Quart. Composició  
El Comité Tècnic de la Marca Parcs Naturals de la Comunitat Valenciana està format per:  
1. Dos representants de l'àrea de la Conselleria de Medi ambient, Aigua, Urbanisme i Habitatge amb competències en matèria de gestió d'espais naturals de la Comunitat Valenciana, els quals exerciran les funcions de president i secretari, nomenats per la direcció general competent en la gestió dels espais naturals de la Comunitat Valenciana.  
2. Un representant de la Fundació Valenciana de la Qualitat, entitat adscrita a la Conselleria d'Indústria, Comerç i Innovació.  
3. Un representant de la Conselleria de Turisme.  
4. Un representant de la Conselleria d'Agricultura, Pesca i Alimentació.  
5. Un representant de l'Institut de la Mitjana i Petita Indústria de la Generalitat Valenciana, entitat adscrita a la Conselleria d'Indústria, Comerç i Innovació.  
6. Almenys un representant dels empresaris amb productes certificats amb la marca.  
7. Un representant de l'Àrea de Consum, de la Conselleria d'Indústria, Comerç i Innovació, en l'exercici de les seues competències en matèria de protecció i defensa dels consumidors i usuaris.  
8. Un director d'un parc natural, representant els directors dels parcs naturals de la Comunitat Valenciana.  
9. Un representant de l'entitat de certificació reconeguda per la Conselleria de Medi ambient, Aigua, Urbanisme i Habitatge, amb veu però sense vot.  
Puntualment s'hi pot invitar personal tècnic, o de qualsevol altra índole, amb l'objecte d'obtenir assessorament sobre aspectes relacionats amb la marca. Tindrà veu, però no vot.  
Puntualment s'hi poden invitar directors de parcs naturals, amb l'objecte d'obtenir assessorament sobre aspectes relacionats amb la marca. Tindran veu, però no vot.  
La pertinença al Comité Tècnic en cap cas és remunerada.   
Cinqué. Funcions del president  
El president del CTPNCV ha de ser designat i destituït per la direcció general competent en la gestió dels espais naturals de la Comunitat Valenciana.  
El president té les funcions i atribucions següents:   
1. Representar el CTPNCV.  
2. Convocar i presidir les reunions del CTPNCV.  
3. Exercir el vot de qualitat en cas d'empat.  
4. Delegar per a determinades funcions altres membres del CTPNCV.  
5. Convocar a les reunions del CTPNCV, amb veu però sense vot, personal tècnic, o de qualsevol altra índole, amb l'objecte d'obtenir assessorament sobre aspectes relacionats amb la marca quan calga en relació amb els temes que s'han de tractar en l'ordre del dia.  
6. Convocar a les reunions del CTPNCV els directors dels parcs naturals la presència dels quals es considere necessària en relació amb els temes que s'han de tractar en l'ordre del dia.  
7. Coordinar i estimular tota activitat, firmant les propostes, escrits i quanta documentació es genere dins del funcionament del CTPNCV.   
8. Visar les actes i els certificats dels acords del CTPNCV.  
9. En casos de vacant, absència o malaltia, el president ha de designar un substitut, el qual ha de pertànyer a la direcció general competent en la gestió dels espais naturals de la Comunitat Valenciana; si hi manca, el president ha de ser substituït pel secretari, i en cas d'absència d'aquest, pel membre del Comité de major jerarquia, antiguitat i edat, per aquest ordre, d'entre els seus components.   
Sisé. Funcions del secretari  
El secretari del CTPNCV és designat i cessat per la direcció general competent en la gestió dels espais naturals de la Comunitat Valenciana,  
El secretari té les funcions i atribucions següents:   
1. Representar el CTPNCV.  
2. Custodiar els llibres i documents del CTPNCV, com també el despatx, el registre i l'arxiu de la correspondència, de les quals coses ha de donar compte al president i als components del CTPNCV a què afecte.   
3. Portar al dia els registres.   
4. Tenir actualitzada la llista dels components del CTPNCV.  
5. Emetre els informes i expedir els certificats que se li sol·liciten.   
6. Redactar la memòria anual de les accions del CTPNCV.   
7. Estendre acta de les reunions del comité i remetre'n una còpia als components d'aquest i al president del CTPNCV.  
8. Efectuar la convocatòria de les reunions del CTPNCV per ordre del president, com també les citacions que escaiguen.  
9. Realitzar aquelles altres funcions que se li encomanen en el desenvolupament del seu càrrec.   
Seté. Sobre la presa de decisions  
L'entitat de certificació ha de remetre l'expedient de certificat al Comité, el qual, després d'analitzar l'informe d'auditoria, ha d'adoptar una decisió en sentit favorable o no favorable. Amb aquest fi cal que la decisió siga secundada, almenys, per dues terceres parts dels vots.  
En tot allò no previst en els apartats anteriors vigirà, pel que fa al funcionament del Comité, el que estableixen els articles 22 a 27 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.  
Vuité. Règim documental  
El règim documental està integrat pel llibre d'actes, en el qual s'han d'incloure les reunions del CTPNCV, i el llibre de registre dels components del CTPNCV.